《有虎行》
元代·刘崧

有虎有虎白额张，穴巢养子南山阳。十年饥啸望城市，不食近山牛与羊。

乡民不知攫噬苦，叩首相呼拜神虎。通衢白昼虎出入，从此乡民少防护。

一朝南行挟虎群，摇尾梢梢高入云。长驱百里入城郭，神虎经过人不闻。

忽然凭怒风惨悽，赤手搏人如搏麑。饮血血成河，啖肉肉作泥。

饫酣三日虎乃去，犹负犬豕归其栖。可怜李将军，有弓不敢射。

却驱残卒守空城，更筑新围高百尺。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。